សាលាក្តី​ខ្មែរក្រហម​បង្គាប់​ឲ្យមាន​ការតែង​តាំងមេធាវី​ជាតិ​និង​អន្តរជាតិ​ប្រចាំការ​ពីរនាក់​សម្រាប់​​ខៀវ សំផន
ពហិការ​របស់​មេធាវី ​ខៀវ សំផន ​​បាន​ធ្វើ​ឲ្យ​តុលាការ​ខ្មែរ​ក្រហម​ពន្យារ​​ពេល​សវនាការ​ជាង​ពីរ​ខែ​ រហូត​ដល់ខែ​មករា​ឆ្នាំ​ក្រោយ។
វ៉ាស៊ីនតោន — សាលាក្តីខ្មែរក្រហមដែលចូលរួមដោយអ.ស.ប. បានបង្គាប់ឲ្យមានការតែងតាំងមេធាវីជាតិ និងអន្តរជាតិប្រចាំការពីរនាក់សម្រាប់ជនជាប់ចោទខៀវ សំផន ជំនួសមេធាវីដែលមិនចូលរួមសវនាការនិងដំណើរការនីតិវិធីជាច្រើនលើកក្នុងសំណុំរឿង០០២ វគ្គ២។ ពហិការនោះធ្វើឲ្យតុលាការពន្យារពេលសវនាការជាងពីរខែ រហូតដល់ខែមករាឆ្នាំក្រោយ។ អង្គជំនុំជម្រះសាលាដំបូងនៃសាលាក្តីខ្មែរក្រហមបានបញ្ជាឲ្យអង្គភាពការពារក្តីតែងតាំង មេធាវីប្រចាំការជាតិម្នាក់និងមេធាវីប្រចាំការអន្តរជាតិម្នាក់នេះគឺដើម្បីធានាថា សវនាការនៅពេលខាងមុខនឹងគ្មានការរាំងស្ទះដោយក្រុមមេធាវីជនជាប់ចោទខៀវ សំផនបច្ចុប្បន្ននេះទៀតទេ។ នេះបើតាមសេចក្តីប្រកាសព័ត៌មានរបស់សាលាក្តីកាលពីថ្ងៃសុក្រ។ សាលាក្តីបានបញ្ជាក់ថា វិធានការកើតឡើងដោយសារការធ្វើពហិការពីក្រុមមេធាវីជនជាប់ចោទ ខៀវ សំផន ដែលធ្វើឲ្យតុលាការលើកពេលសវនាការជាង២ខែចំពោះសំណុំរឿង០០២វគ្គ២ រហូតទល់ខែមករាឆ្នាំ២០១៥។ សេចក្តីប្រកាសព័ត៌មានរបស់អង្គជំនុំជម្រះបានបញ្ជាក់បន្ថែមថា៖ «តួនាទីរបស់មេធាវីប្រចាំការគឺត្រូវត្រៀមខ្លួននិងធានាលទ្ធភាពក្នុងការទទួលកិច្ចការការពារ ក្តីឲ្យខៀវ សំផនបានគ្រប់ពេលក្នុងករណីដែលអង្គជំនុំជម្រះសាលាដំបូងយល់ឃើញថា វាជាការចាំបាច់។ ក្រុមមេធាវីការពារក្តីប្រចាំការគឺជាក្រុមមេធាវីដែលឯករាជ្យពីក្រុមមេធាវីការពារក្តី បច្ចុប្បន្ន ហើយពួកគាត់នឹងមិនធ្វើការប្រឹក្សាយោបល់ឬទទួលការបង្គាប់បញ្ជាណាមួយពីជនជាប់ចោទខៀវ សំផនទេ លុះត្រាតែអង្គជំនុំជម្រះសាលាដំបូងបង្គាប់ឲ្យធ្វើដូច្នោះ។ ក្រុមមេធាវី ប្រចាំការទាំងនេះត្រូវតែចូលរួមរាល់សវនាការទាំងអស់ក្នុងសំណុំរឿង០០២វគ្គ២ ដើម្បីឲ្យពួកគាត់បានយល់ដឹងពីសំណុំរឿងនេះ»។ លោកនេត្រ ភក្ត្រា អ្នកនាំពាក្យសាលាក្តីខ្មែរក្រហម បានអះអាងថា ការបង្គាប់ឲ្យមានការតែងតាំងមេធាវីប្រចាំការនេះនឹងលែងមានការរាំងស្ទះដំណើរការសវនាការសំណុំរឿង០០២វគ្គ ២ ទោះជាមានពហិការក្តី។ «អញ្ចឹងការតែងតាំងនេះនឹងធានាថា ដំណើរការសវនាការនឹងប្រព្រឹត្តទៅមុខ បើទោះបីជាអវត្ត មានរបស់ក្រុមមេធាវីការពារក្តីលោកខៀវ សំផន»។ តែមេធាវីរបស់លោកខៀវ សំផន គឺលោក គង់ សំអុនចាត់ទុកថា ចំណាត់ការរបស់តុលាការនេះ គឺជារឿងមិនសមរម្យដល់កូនក្តីរបស់លោក។ «ខ្ញុំយល់ថា ការរៀបចំរបស់តុលាការនៅពេលនេះ វាជាការគំរាមកំហែងមួយដល់ការប្រើប្រាស់សិទ្ធិលោកខៀវ សំផន ជាពិសេស គេមើលឃើញថា ហាក់ដូចជាថា លោកខៀវ សំផនហ្នឹងចាំតែធ្វើមិនចូលរួមក្នុងសវនាការ»។ លោកបានបន្តទៀតថា ក្រុមរបស់លោកនឹងចូលរួមក្នុងសវនាការ ដោយគ្មានការធ្វើឲ្យអាក់ ខានដល់ដំណើរការនីតិវិធីទេ បើសិនជាសិទ្ធិកូនក្តីរបស់លោកមិនត្រូវបានរំលោភ ហើយមួយ វិញទៀត តុលាការបានអនុញ្ញាតឲ្យក្រុមលោកប្តឹងឧទ្ធរណ៍តាមការណែនាំរបស់កូនក្តីលោក ហើយ ហើយថ្ងៃទី២៩ ខែធ្នូឆ្នាំ២០១៤នឹងចប់ការរៀបចំពាក្យបណ្តឹងឧទ្ធរណ៍ហើយដែរ គឺមុនពេលតុលាការចាប់ផ្តើមកាត់ទោសបន្តនៅថ្ងៃទី៨ខែមករាឆ្នាំ២០១៥។ «ដូច្នេះវាអត់មានអីជាប់ពាក់ព័ន្ធទៅនឹងបញ្ហាថា យើងនឹងអាចធ្វើពហិការចូលរួមក្នុងប្រការ ណាដែលនីតិវិធីរៀបចំក្នុងដំណើរការល្អនោះទេ លើកលែងតែតុលាការបំពានសិទ្ធិលោកខៀវ សំផន ក្នុងករណីណាមួយដែលអាចធ្វើឲ្យយើងធ្វើពហិការ»។ ឆ្លើយតបទៅនឹងការតែងតាំងមេធាវីប្រចាំការ លោកគង់ សំអុនបានអះអាងថា លោកខៀវ សំផននឹងមិនសហការជាមួយមេធាវីផ្សេងណាក្រៅតែពីក្រុមបច្ចុប្បន្ននេះទេ។ ក្រុមមេធាវីជនជាប់ចោទខៀវ សំផនបានអះអាងថា ការធ្វើកន្លងមកគឺដោយសារក្រុមលោករវល់ក្នុងការរៀបចំបណ្តឹងសារទុក្ខទៅកាន់ឧទ្ធរណ៍ចំពោះសំណុំរឿង០០២ វគ្គទី១ ដែលកាត់ទោសកូនក្តីលោកឲ្យជាប់គុកមួយជីវិតពីបទឧក្រិដ្ឋកម្មប្រឆាំងនឹងមនុស្សជាតិ ដែលក្រុមនេះប្តឹងបន្តនោះ។ ក្រុមមេធាវីលោកខៀវ សំផនធ្លាប់បានអះអាងថា ទោសទណ្ឌមួយជីវិតក្នុងសំណុំរឿង០០២ វគ្គទី១នេះគឺជារឿងគ្មានន័យដែលឲ្យលោកខៀវ សំផនត្រូវចូលរួមក្នុងសវនាការសំណុំរឿង០០២ វគ្គទី២បន្តទៀតទេ។ សាលាក្តីកាត់ទោសខ្មែរក្រហមកំពុងបន្តដំណើរការកាត់ទោសជនជាប់ចោទពីរនាក់នៃសំណុំ រឿង០០២ វគ្គ២ គឺនួន ជា បងធំទី២និងខៀវ សំផន ជាអតីតប្រមុខរដ្ឋនៃរបបកម្ពុជាប្រជាធិបតេយ្យ ដែលត្រូវស្តីបន្ទោសថា ពាក់ព័ន្ធនឹងការកាប់សម្លាប់ពលរដ្ឋខ្មែរជាង១លាន៧សែននាក់ក្នុងចន្លោះឆ្នាំ១៩៧៥ដល់ឆ្នាំ១៩៧៩៕